b'\n_START_ARTICLE_\nLippe (Tenavat)\n_START_PARAGRAPH_\nLippe (engl. Violet) on hahmo Charles M. Schulzin luomassa Tenavat-sarjakuvassa. Lippe oli varhainen hahmo, joka poistui my\xc3\xb6hemmin sarjasta k\xc3\xa4yt\xc3\xa4nn\xc3\xb6ss\xc3\xa4 kokonaan._NEWLINE_Lippe esiintyi Tenavissa ensimm\xc3\xa4isen kerran 7. helmikuuta 1951. H\xc3\xa4n oli ensimm\xc3\xa4inen uusi hahmo, jonka Schulz lis\xc3\xa4si sarjaan nelj\xc3\xa4n alkuper\xc3\xa4isen hahmon rinnalle. Lippe ja Kielo kuvataan yleens\xc3\xa4 parhaina yst\xc3\xa4vin\xc3\xa4, ja he muodostavat toisinaan melko h\xc3\xa4ijyn kaksikon. Lippe on yleens\xc3\xa4 kuvattu ylimielisen\xc3\xa4 ja koppavana. H\xc3\xa4n piinaa usein Jaska Jokusta, joskin hieman eri tavalla kuin Tellu. Siin\xc3\xa4 miss\xc3\xa4 Tellu turvautuu usein v\xc3\xa4kivaltaan tai oveluuteen, Lippe k\xc3\xa4ytt\xc3\xa4\xc3\xa4 aseenaan p\xc3\xa4\xc3\xa4asiassa avointa halveksuntaa. Jaska Jokunen toivoo usein Lipest\xc3\xa4 yst\xc3\xa4v\xc3\xa4\xc3\xa4ns\xc3\xa4, mutta Lippe torjuu h\xc3\xa4net aina mahdollisimman tylysti. Lippe vaikuttaa nauttivan siit\xc3\xa4, ett\xc3\xa4 j\xc3\xa4tt\xc3\xa4\xc3\xa4 Jaska Jokusen kutsumatta juhliinsa ja ett\xc3\xa4 ei l\xc3\xa4het\xc3\xa4 h\xc3\xa4nelle yst\xc3\xa4v\xc3\xa4np\xc3\xa4iv\xc3\xa4korttia. Kaikista Tenavien hahmoista Lippe vaikuttaa my\xc3\xb6s inhoavan eniten Rapa-Ripan likaisuutta. Lipell\xc3\xa4 on tapana ylpeill\xc3\xa4 is\xc3\xa4ns\xc3\xa4 saavutuksilla l\xc3\xa4hes absurdilla tavalla._NEWLINE_Lipen koko nimi mainitaan vain yhdess\xc3\xa4, 4. huhtikuuta 1953 julkaistussa stripiss\xc3\xa4, jossa se on Violet Gray. Sukunimen ainoa tarkoitus oli ilmeisesti palvella sanaleikki\xc3\xa4, joten suomennoksessa se on j\xc3\xa4tetty pois. 1950-luvun alkupuolen stripeiss\xc3\xa4 Lipen hiustyyli vaihtelee palmikoiden ja poninh\xc3\xa4nn\xc3\xa4n v\xc3\xa4lill\xc3\xa4. My\xc3\xb6hemmin h\xc3\xa4n pit\xc3\xa4\xc3\xa4 aina poninh\xc3\xa4nt\xc3\xa4\xc3\xa4, joka tosin n\xc3\xa4ytt\xc3\xa4\xc3\xa4 enemm\xc3\xa4n nutturalta. Lippe k\xc3\xa4ytt\xc3\xa4\xc3\xa4 mekkoa, joka vanhoissa Tenavat-animaatioissa on aina vihre\xc3\xa4. Lippe kuuluu Jaska Jokusen baseball-joukkueeseen._NEWLINE_1960-luvun aikana Lippe muuttui v\xc3\xa4ritt\xc3\xb6m\xc3\xa4mm\xc3\xa4ksi hahmoksi ja h\xc3\xa4nen esiintymisens\xc3\xa4 Tenavissa alkoi harveta. 1970-luvulta alkaen h\xc3\xa4n esiintyi en\xc3\xa4\xc3\xa4 hyvin satunnaisesti, mutta kuitenkin hieman useammin kuin Kielo. Lippe n\xc3\xa4htiin toisinaan viel\xc3\xa4 sarjan loppuvuosinakin, mutta yleens\xc3\xa4 vain t\xc3\xa4ytehahmona stripeiss\xc3\xa4, joihin tarvittiin paljon lapsia._NEWLINE_Charles M. Schulzin el\xc3\xa4m\xc3\xa4kerran kirjoittaneen David Michaelisin mukaan Lippe olisi ollut karikatyyri Schulzin ty\xc3\xb6toverista Judy Halversonista, jota Schulz tapaili 1940-luvun lopulla. Schulz nai my\xc3\xb6hemmin Judyn pikkusiskon Joycen, joka taas Michaelisin mukaan oli Tellun esikuva.'